[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 10.4.2008

COM(2008) 176 окончателен

2008/0075 (ACC)

Предложение за

РЕШЕНИЕ НА СЪВЕТА

относно установяване на позиция, която да бъде поддържана от името на Европейската Общност във връзка с предложение за промяна на Приложение III към Ротердамската конвенция

(представена от Комисиятo)

Обяснителен меморандум

1. Под егидата на Организацията на ООН за прехрана и земеделие (FAO) и на Програмата на ООН за околната среда (UNEP), през март 1998 г. бяха приключени преговорите за Конвенция за прилагане на процедура за информирано предварително съгласие (процедура PIC) за определени опасни вещества и пестициди в международната търговия.

2. Процедурата по подписване на Конвенцията бе открита на Министерска дипломатическа конференция, проведена в Ротердам през септември 1998 г. От страна на Общността, Конвенцията бе подписана на 11 септември 1998 г.

3. Ротердамската конвенция представлява значителна стъпка напред в международното регулиране на определени опасни вещества, включително на пестицидите. Нейната цел е да способства за споделяне на отговорността и за полагане на съвместни усилия на Страните в областта на международната търговия с определени опасни вещества, с оглед опазване на човешкото здраве и на околната среда от потенциални увреждания, както и да допринася за екологосъобразност при употребата на такива вещества.

4. Общността въвежда в действие Конвенцията чрез Регламент (ЕО) № 304/2003 на Европейския парламент и на Съвета от 28 януари 2003 г. относно износа и вноса на опасни химични вещества[1]. Със своето Решение 2006/730/ЕО от 28 октомври 2006 г.[2], Съветът реши да одобри Конвенцията от името на Европейската Общност.

5. Конвенцията влезе в сила на 24 февруари 2004 г. Четвъртата конференция на страните (COP 4) ще се проведе в Рим от 27 до 31 октомври 2008 г. Освен Общността, страни по Конвенцията са и 26 държави-членки на ЕС.

6. Въз основа на препоръки от страна на Комитета за преглед на химичните вещества (Chemical Review Committee – CRC), който представлява подчинен на Конференцията на страните спомагателен орган, очаква се Конференцията на страните да вземе решение за включване на още химични вещества в процедурата за информирано предварително съгласие (процедура PIC) чрез добавянето им към Приложение III на Конвенцията.

7. Трите химически вещества, чието включване в Приложение III към Ротердамската конвенция се препоръчва от Комитета за преглед на химичните вещества, а именно съединенията хризотил-азбест (бял азбест), ендосулфан и трибутилтин, са вече предмет на подобни ограничения от страна на законодателството на Общността. Ето защо, Комисията предлага на Съвета решение за подкрепа от страна на Общността по време на Четвъртата конференция на страните (COP 4) на препоръчаната промяна на Приложение III към Конвенцията.

Предложеното решение няма да окаже въздействие върху бюджета на Общността.

2008/0075 (ACC)

Предложение за

РЕШЕНИЕ НА СЪВЕТА

относно установяване на позиция, която да бъде поддържана от името на Европейската Общност във връзка с предложение за промяна на Приложение III към Ротердамската конвенция

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейската общност и, по-специално, член 133 и член 175, параграф 1, във връзка с член 300, параграф 2, алинея втора от него,

като взе предвид предложението на Комисията[3],

като има предвид, че:

(1) Европейската Общност е ратифицирала Ротердамската конвенция за процедура за информирано предварително съгласие (PIC) за определени опасни вещества и пестициди в международната търговия (наричана тук „Ротердамската конвенция“[4].

(2) Общността въвежда в действие Конвенцията чрез Регламент (ЕО) № 304/2003 на Европейския парламент и на Съвета от 28 януари 2003 г. относно износа и вноса на опасни химични вещества[5].

(3) Необходимо и уместно е да бъде подкрепена препоръката на Комитета за преглед на химичните вещества по отношение на включването в Приложение III към Ротердамската конвенция на съединенията хризотил-азбест (бял азбест), ендосулфан и трибутилтин, за да се гарантира, че страните вносителки се ползват от защитата, предоставяна от Ротердамската конвенция. Тези три вещества вече са забранени или строго ограничени в Общността и по този начин са предмет на изисквания към износа, които надхвърлят изискванията по Ротердамската конвенция.

(4) Очаква се на четвъртата среща на Конференцията на страните (COP4) по Ротердамската конвенция да бъде взето решение за предлаганото изменение в Приложение III. Общността следва да подкрепи такова изменение.

(5) На четвъртата среща на Конференцията на страните (COP 4), Общността и държавите-членки следва да бъдат в тясно сътрудничество, за да осигурят съвместимост със законодателството на Общността на всякакво евентуално изменение на Приложение III.

РЕШИ:

Член единствен

На четвъртата среща на Конференцията на страните по Ротердамската конвенция, Комисията ще подкрепи от името на Общността приемането на предложеното изменение в Приложение III, с оглед на включване в него на съединенията хризотил-азбест (бял азбест), ендосулфан и трибутилтин.

Съставено в Брюксел на […] година.

За Съвета

Председател

[1] ОВ L 63, 6.3.2003 г., стр. 1.

[2] OВ L299, 28.10.2006 г., стр.23.

[3] ОВ С […], […], стр. […].

[4] OВ L299, 28.10.2006 г., стр.23.

[5] ОВ L 63, 06.03.2003 г., стр. 1. Регламент, последно изменен с Регламент (ЕО) № 1376/2007 (ОВ L 307, 24.11.2007 г., стр. 14).